OnePlus Concept One smartphone har kamera der ”forsvinder”

OnePlus har lækket nye detaljer om OnePlus Concept One – en smartphone-prototype, der skal vises frem under CES-messen i næste uge. Kineserne har snakket om telefonen siden december, men uden at afsløre nogen detaljer. De er så kommet nu. Ifølge selskabets Twitter-konto bliver en af telefonens væsentligste features, at den får et ”usynligt kamera” på bagsiden (se demonstration i videoen nedenfor).

Effekten opnås ved hjælp af en såkaldt elektrokromisk glasplade, der dækker hele kameradelen på bagsiden af telefonen. Ved at sætte strøm til glaspladen kan glasset skifte fra transparent til helt uigennemsigtig. Teknologien kan også bruges i almindelige vinduer – eksempelvis på badeværelser, så der ikke er behov for gardiner eller matteret glas.

We’re bringing the #OnePlusConceptOne to #CES2020, but you don’t have to wait: you can get a sneak peek at it right here, along with its groundbreaking “invisible camera” and color-shifting glass technology. pic.twitter.com/elsV9DKctn
— OnePlus (@oneplus) January 3, 2020

Ifølge det amerikanske magasin Wired har OnePlus udviklet konceptet sammen med bilfirmaet McLaren, der bruger en identisk teknologi i vinduerne på nogle af sine superbiler. Ifølge magasinet er designet på OnePlus Concept One også inspireret af McLaren med en såkaldt ”papaya orange” læderbagside og kameraspecifikationer, der er lånt fra OnePlus 7T Pro McLaren Edition; en 48 megapixel primær linse og en 16 megapixel ultravidvinkel.

Der er endnu ingen detaljer om resten af telefonens hardware; hverken processor, skærm eller RAM, men der gættes på, at den lægger sig meget tæt op ad førnævnte McLaren Edition.

I interviewet med Wired fortæller OnePlus-bossen Pete Lau, at den elektrokromiske teknologi ikke nødvendigvis når ud i de telefoner, som kunderne får i hånden. OnePlus Concept One prototypen skal bruges til at ”lufte” teknologien og samle feedback fra pressen og brugerne.

CES 2020 løber af stablen i Las Vegas, USA, mellem den 7. og 10. januar, så forvent en lind strøm af nyheder op til messen. Vi samler alle vores CES-nyheder her.

OnePlus Concept One smartphone har kamera der ”forsvinder”